Title: กฎกระทรวงฉบับที่ 3 (พ.ศ. 2503) ออกตามความในพระราชบัญญัติควบคุมการฆ่าสัตว์และจำหน่ายเนื้อสัตว์  พ.ศ. 2502

กฎกระทรวง

กฎกระทรวง
ฉบับที่ ๓ (พ.ศ. ๒๕๐๓)
ออกตามความในพระราชบัญญัติควบคุมการฆ่าสัตว์
และจำหน่ายเนื้อสัตว์
พ.ศ. ๒๕๐๒[๑]

อาศัยอำนาจตามความในมาตรา ๔ มาตรา
๖ มาตรา ๑๓ และมาตรา ๒๐ แห่งพระราชบัญญัติควบคุมการฆ่าสัตว์และจำหน่ายเนื้อสัตว์
พ.ศ. ๒๕๐๒  รัฐมนตรีว่าการกระทรวงมหาดไทยออกกฎกระทรวงไว้
ดังต่อไปนี้

ข้อ ๑ 
ให้เจ้าพนักงานต่อไปนี้เป็นพนักงานเจ้าหน้าที่ออกใบอนุญาตให้ฆ่าสัตว์และใบอนุญาตให้จำหน่ายเนื้อสัตว์ตามมาตรา
๖ และมาตรา ๑๓
(ก) นายกเทศมนตรี
หรือผู้ซึ่งนายกเทศมนตรีแต่งตั้งสำหรับท้องที่ในเขตเทศบาล
(ข) ประธานกรรมการสุขาภิบาล
หรือผู้ซึ่งประธานกรรมการสุขาภิบาลแต่งตั้งสำหรับท้องที่ในเขตสุขาภิบาล
(ค) นายอำเภอท้องที่
ปลัดอำเภอผู้เป็นหัวหน้าประจำกิ่งอำเภอท้องที่หรือเจ้าพนักงานซึ่งผู้ว่าราชการจังหวัดแต่งตั้งสำหรับท้องที่นอกเขตเทศบาล
หรือสุขาภิบาล

ข้อ ๒  ผู้ใดจะขออนุญาตฆ่าสัตว์ให้ยื่นคำร้องตามแบบที่กระทรวงมหาดไทยกำหนดต่อพนักงานเจ้าหน้าที่แห่งท้องที่ตามข้อ
๑
ถ้าสัตว์ที่ผู้ขออนุญาตฆ่าเป็นสัตว์ที่ต้องมีตั๋วรูปพรรณตามกฎหมาย
ผู้ขออนุญาตจะต้องยื่นตั๋วรูปพรรณสัตว์
และนำสัตว์มาให้พนักงานเจ้าหน้าที่ตรวจสอบด้วย ในกรณีที่ผู้ขออนุญาตไม่อาจนำสัตว์มาให้พนักงานเจ้าหน้าที่ตรวจสอบ
พนักงานเจ้าหน้าที่อาจมอบหมายให้ผู้ใดตรวจสอบตั๋วรูปพรรณกับตัวสัตว์นั้นแทนได้

ข้อ ๓ 
เมื่อพนักงานเจ้าหน้าที่ได้รับคำร้องตามข้อ ๒ และตรวจพิจารณาแล้วเห็นควรอนุญาต
ก็ให้ออกใบอนุญาตตามแบบที่กระทรวงมหาดไทยกำหนด
สำหรับสัตว์ที่ต้องมีตั๋วรูปพรรณตามกฎหมาย
ถ้าพนักงานเจ้าหน้าที่เห็นว่าตั๋วรูปพรรณไม่ถูกต้องกับตัวสัตว์
หรือไม่ถูกต้องตามกฎหมายจะงดการอนุญาตไว้และสั่งให้ผู้ขออนุญาตจัดทำให้ถูกต้องเสียก่อนก็ได้

ข้อ ๔ 
ผู้ใดประสงค์จะจำหน่ายเนื้อสัตว์ของสัตว์ที่ตายเองหรือที่มิได้ถูกฆ่าโดยได้รับใบอนุญาต
ให้ยื่นคำร้องตามแบบที่กระทรวงมหาดไทยกำหนดต่อพนักงานเจ้าหน้าที่แห่งท้องที่ตามข้อ
๑
เมื่อพนักงานตรวจโรคสัตว์ได้ตรวจแล้ว
เห็นว่าเป็นเนื้อสัตว์ที่ควรใช้เป็นอาหารได้ และพนักงานเจ้าหน้าที่เห็นควรอนุญาต
ก็ให้ออกใบอนุญาตให้จำหน่ายตามแบบที่กระทรวงมหาดไทยกำหนด
ถ้าเนื้อสัตว์ที่ขออนุญาตจำหน่ายเป็นเนื้อสัตว์ของสัตว์ที่ต้องมีตั๋วรูปพรรณตามกฎหมาย
ให้นำความในข้อ ๒ และ ข้อ ๓ มาใช้บังคับโดยอนุโลม

ข้อ ๕  ในโรงฆ่าสัตว์แห่งหนึ่ง ๆ
ให้มีพนักงานโรงฆ่าสัตว์และพนักงานตรวจโรคสัตว์
ซึ่งอธิบดีหรือราชการส่วนท้องถิ่นเป็นผู้แต่งตั้งให้ปฏิบัติหน้าที่ตามพระราชบัญญัตินี้
ในกรณีจำเป็นอาจแต่งตั้งบุคคลคนเดียวกันดำรงตำแหน่งทั้งสองตำแหน่งดังกล่าวในข้อนี้ก็ได้

ข้อ ๖ 
ให้พนักงานโรงฆ่าสัตว์เป็นพนักงานเจ้าหน้าที่ตามมาตรา ๙ มาตรา ๑๑ มาตรา
๑๒ 
และเป็นพนักงานเจ้าหน้าที่ประทับตราอนุญาตที่เนื้อสัตว์ตามมาตรา ๑๓

ให้ไว้ ณ วันที่ ๒๗ มกราคม พ.ศ. ๒๕๐๓
พลเอก ป. จารุเสถียร
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากได้ประกาศใช้พระราชบัญญัติควบคุมการฆ่าสัตว์และจำหน่ายเนื้อสัตว์  พ.ศ. ๒๕๐๒ แล้ว สมควรออกกฎกระทรวงเพื่อแต่งตั้งพนักงานเจ้าหน้าที่เกี่ยวกับการออกใบอนุญาตพนักงานโรงฆ่าสัตว์
พนักงานตรวจโรคสัตว์ กำหนดวิธีการขอรับใบอนุญาตให้ฆ่าสัตว์
ใบอนุญาตให้จำหน่ายเนื้อสัตว์ แบบพิมพ์ใบอนุญาต
ตลอดจนการกำหนดอำนาจหน้าที่ของพนักงานเจ้าหน้าที่ เพื่อให้เป็นไปตามวัตถุประสงค์ของพระราชบัญญัติ

ฐาปนี/แก้ไข
๑ พฤศจิกายน ๒๕๔๕
B+A(C)

อัมภิญา/จัดทำ
๑๓ สิงหาคม ๒๕๕๑

[๑] ราชกิจจานุเบกษา.เล่ม ๗๗/ตอนที่ ๗/ฉบับพิเศษ หน้า ๒๑/๒๗
มกราคม ๒๕๐๓